## El Centre del Carme de València clausura Cinema d’Estiu amb la comèdia ‘Shiva Baby’

*** El Consorci de Museus de la Comunitat Valenciana (CMCV) culmina Cinema d’Estiu el 31 d’agost
* ‘Embriagats d’humor’ conclou amb la quinta setmana de cinema a la fresca en el Centre del Carme de Cultura Contemporània (CCCC)**

La Conselleria d’Educació, Cultura, Universitats i Ocupació, a través del Consorci  de Museus de la Comunitat Valenciana (CMCV), conclou el cicle de cinema ‘Embriagats d’humor’ amb la comèdia d’origen jueu, *Shiva Baby*, el pròxim 31 d’agost, en el Centre del Carme de Cultura Contemporània (CCCC).

Presentat pel crític de cinema Daniel Gascó, el dimarts 27 d’agost arranca l’última setmana de Cinema d’Estiu amb una obra cabdal de l’Amèrica del Nord dels anys 70: *Harry and Tonto* (1974). Paul Mazurski dirigix el film protagonitzat per un ancià recentment desnonat i el seu gat.

El resultat no sols transcendix la seua condició tardorenca, ja que no es tracta d’un film geriàtric, sinó una formidable *road movie* que ens mostra els punts candents d’aquella dècada: drogues, moviment *hippy* i psicodèlia.

El dimecres 28 d’agost, el CMCV desenterra un lloat film argentí que ha estat molt de temps sense exhibir-se: *Yepeto* (1999). Eduardo Calcagno és un cineasta amb poques pel·lícules, però molt notables.

En *Yepeto*, un elenc encapçalat per Ulises Dumont arredonix esta trama insòlita de triangle amorós, que parla, sobretot, de l’educació i el combat perdut contra el temps.

El dijous 29 d’agost, els espectadors es plantejaran la pregunta: “Què ha sigut del cinema de Todd Solondz?”. En este llarg silenci després de la seua última pel·lícula distribuïda a Espanya, *Life during wartime* (2009), el seu estil de comèdia feroç i amarga es va reciclar i sofisticar fins a concebre’n esta última, una de les seues millors obres: *Wiener-dog* (2016).

Amb una trama dramàtica, diàlegs brillants que fan riure i un repartiment de luxe, encapçalat per Danni De Vito, Ellen Burstyn i Greta Gerwig, ‘el gos salsitxa’ és tot un exemple de cinema d’autor.

L’única mostra de cinema brasiler es vorà este divendres, 30 d’agost. Jorge Furtado recorre a l’animació en *O homem que copiava* (2003) per a mostrar els somnis frustrats del seu jove protagonista, condemnat a un treball tan mecànic i poc creatiu com el de copista o fotocopiador.

André (Lázaro Ramos) espia, de nit, la seua veïna Silvia (Leandra Leal), de la qual està enamorat. Amb l’ajuda d’uns amics intentarà aconseguir, d’una manera un poc rocambolesca, els diners que necessita per a conquistar el seu amor i tindre una vida millor.

El dissabte 31 d’agost es clausura este cicle dedicat a la comèdia del continent americà amb *Shiva Baby* (2020). Esta comèdia nord-americana, ambientada en una *shiva*, un dol de ritu jueu, va suposar el debut d’una talentosa i joveníssima directora: Emma Seligman.

Cinema d’Estiu convoca, en la seua última setmana, el públic amant del cinema d’autor per tal que gaudisca, a partir de les 22.00 hores i amb entrada gratuïta, d’una vetlada de cinema en el claustre gòtic del Centre del Carme de València.

Fecha: 25/08/2024